b'\n_START_ARTICLE_\nWilhelm Mauritz Klingspor\n_START_SECTION_\nBakgrunn og virke\n_START_PARAGRAPH_\nWilhelm Mauritz Klingspor ble f\xc3\xb8dt i Fluxerum i Kalmar l\xc3\xa4n, hans foreldre var friherre Kristian Fredrik Klingspor og Anna Margareta Pauli. Av foreldrene ble han tidlig gitt en milit\xc3\xa6r karriere og 12 \xc3\xa5r gammel ble han innskrevet som lieutenant en second ved regimentet Royal Pologne i Frankrike. Som offiser i fransk tjeneste deltok han i flere slag under syv\xc3\xa5rskrigen (1756\xe2\x80\x931763) og vendte deretter tilbake til Sverige._NEWLINE_Klingspor fikk raskt opprykk i den svenske h\xc3\xa6ren og ble allerede \xc3\xa5r 1779 oberst og sjef for Vesterbottens regiment. I 17889 ble han utnevnt til generalmajor og \xc3\xa5ret etter generall\xc3\xb8ytnant. Under Den russisk-svenske krig (1788\xe2\x80\x931790) var han generalintendant ved arm\xc3\xa9en i Finland og gjorde en god jobb denne stillingen. Under krigen fikk han \xc3\xa6ren for \xc3\xa5 ha reddet arm\xc3\xa9ens forr\xc3\xa5d i Anjala, som var n\xc3\xa6r ved \xc3\xa5 falle i fiendens hender._NEWLINE_I 1799 ble han opph\xc3\xb8yet til adelen og \xc3\xa5r 1800 ble han utnevnt til En af rikets herrar. I egenskap av tjenestegj\xc3\xb8rende generaladjutant ledet han regjeringen under kong Gustav IV Adolfs reise til St. Petersburg samme \xc3\xa5r. I 1802 ble han utnevnt til general og ble beordret som general en chef i Finland._NEWLINE_Ved Russlands angrep p\xc3\xa5 den finske delen av Sverige i februar 1808 var det Wilhelm Mauritz Klingspor som var \xc3\xb8verstkommanderende for de svenske styrkene og som fikk oppgaven \xc3\xa5 lede krigen, p\xc3\xa5 tross av hans alder og uvilje mot det. I juni 1808 ble Klingspor utnevnt til feltmarskalk, men etter den svenske retretten p\xc3\xa5 h\xc3\xb8sten 1808 og etter \xc3\xa5 ha inng\xc3\xa5tt v\xc3\xa5penhvileavtale i Lohte\xc3\xa5 den 29. september ble han avskjediget i \xc2\xaballt annat \xc3\xa4n n\xc3\xa5diga ordalag\xc2\xbb._NEWLINE_Klingspor ble imidlertid raskt innsatt i en ny ledende stilling, overstkommanderende over Norra arm\xc3\xa9en og generalguvern\xc3\xb8r over V\xc3\xa4sterbottens, V\xc3\xa4sternorrlands og G\xc3\xa4fleborgs l\xc3\xa4n. Tilbake i Stockholm s\xc3\xa5 deltok Klingspor i kuppet mot kong Gustav IV og ble utnevnt til \xc3\xb6verstattholdare. Det var imidlertid h\xc3\xb8yden for hans karriere, etter mordet p\xc3\xa5 Axel von Fersen i juli 1810 ble han avsatt og levde i un\xc3\xa5de til sin d\xc3\xb8d._NEWLINE_I Johan Ludvig Runebergs finske nasjonalepos F\xc3\xa4nrik St\xc3\xa5ls s\xc3\xa4gner handler diktet \xc2\xabF\xc3\xa4ltmarskalken\xc2\xbb om Klingspor og han omtales i flere av de andre diktene i verket.'